b"\n_START_ARTICLE_\nMathilde Bensoussan\n_START_SECTION_\nBiografia\n_START_PARAGRAPH_\nEn acabar la guerra civil espanyola es va establir a la Proven\xc3\xa7a amb els seus pares. Aquests van tornar al cap d'uns anys, per\xc3\xb2 ella es va quedar a Fran\xc3\xa7a a viure amb una tieta. Es cas\xc3\xa0 joveneta amb un funcionari i marx\xc3\xa0 un temps a viure a l'illa de la Reuni\xc3\xb3. Quan torn\xc3\xa0 a la metr\xc3\xb2poli se separ\xc3\xa0 del seu marit i es llicenci\xc3\xa0 en filologia hisp\xc3\xa0nica a la Facultat de Filosofia i Lletres d'Ais. El 1960 comen\xc3\xa7\xc3\xa0 a donar classes al liceu de Canes, on va con\xc3\xa8ixer al seu segon marit Albert Bensoussan amb qui es cas\xc3\xa0 el 1964. El 1964 fou destinada al Departament d'Estudis Hisp\xc3\xa0nics de la Universitat de Rennes, on va romandre fins que es va jubilar en 1994. La seva tesi de doctorat d'estat la va defensar a la Sorbona el 1986, amb el t\xc3\xadtol Narc\xc3\xads Oller et son temps, dirigida per Maurice Molho._NEWLINE_Des del 1969 va introduir a la Universitat de Rennes l'ensenyament del catal\xc3\xa0 com a assignatura, ha tradu\xc3\xaft al franc\xc3\xa8s Salvador Espriu, Narc\xc3\xads Oller, Josep Massot i Muntaner, Baltasar Porcel, Isabel-Clara Sim\xc3\xb3, Pere Gimferrer, Blai Bonet i Jes\xc3\xbas Moncada. Tamb\xc3\xa9 ha tradu\xc3\xaft al franc\xc3\xa8s autors en espanyol com Jos\xc3\xa9 Donoso._NEWLINE_El 1993 va rebre la Creu de Sant Jordi per la seva contribuci\xc3\xb3 a la promoci\xc3\xb3 de la cultura catalana a Fran\xc3\xa7a. El 1991 es va fundar l'Association Fran\xc3\xa7aise des Catalanistes, fundaci\xc3\xb3 en la qual ella tingu\xc3\xa9 un paper important i n'esdevingu\xc3\xa9 primera vicepresidenta. En va ser presidenta de 1997 a 2001. El 1999 organitz\xc3\xa0 el col\xc2\xb7loqui d'aquesta societat a Rennes."